CELEX: 62020TN0100
Language: et
Date: 2020-02-20 00:00:00
Title: Kohtuasi T-100/20: 20. veebruaril 2020 esitatud hagi – Junqueras i Vies versus parlament

6.4.2020   
            
            
               ET
            
            
               Euroopa Liidu Teataja
            
            
               C 114/19
            
         
      20. veebruaril 2020 esitatud hagi – Junqueras i Vies versus parlament
      (Kohtuasi T-100/20)
      (2020/C 114/21)
      Kohtumenetluse keel: hispaania
      
         Pooled
      
      
         Hageja: Oriol Junqueras i Vies (Sant Joan de Vilatorrada, Hispaania) (esindaja: advokaat A. Van den Eynde Adroer)
      
         Kostja: Euroopa Parlament
      
         Nõuded
      
      Hageja palub Üldkohtul tunnistada, et hagi vaidlustatud akti peale ning hagile lisatud dokumendid on tähtaegselt esitatud, tunnistada see hagi vastuvõetavaks ja selle sisulise analüüsi järel tunnistada tühiseks vaidlustatud Euroopa Parlamendi presidendi akt ning mõista kohtukulud välja kostjalt.
      
         Väited ja peamised argumendid
      
      Käesolev hagi on esitatud Euroopa Parlamendi presidendi 10. detsembri 2019. aasta otsusega, milles (viidates tema 22. augusti 2019. aasta otsusele, mis on vaidlustatud Euroopa Liidu Üldkohtus kohtuasjas T-734/19, Junqueras i Vies vs. parlament) jäeti rahuldamata Euroopa Parlamendi liikme Diana Riba i Giner’i taotlus parlamendiliikme immuniteedi kaitseks, mis oli esitatud Euroopa Parlamendi liikme Oriol Junqueras i Viesi nimel.
      Hagi põhjenduseks esitab hageja neli väidet.
      
                  1.
               
               
                  Esimene väide, et on rikutud Euroopa Liidu põhiõiguste harta (edaspidi „harta“) artiklit 39 ja Euroopa inimõiguste ja põhivabaduste kaitse konventsiooni artikli 3 lõiget 1 ning harta artiklit 20, artikli 21 lõikeid 1 ja 2 ning artikli 41 lõikeid 1 ja 2 ning lisaks seda, et Euroopa Parlamendi kodukorra artikleid 7 ja 9 ei ole tõlgendatud kooskõlas nende sätetega.
                  
                              —
                           
                           
                              Sellega seoses väidetakse, et harta (ja konkreetselt selle eespool viidatud artiklite) kui EL esmase õiguse jõustumine annab Euroopa Parlamendi saadikutele autonoomsed subjektiivsed õigused suhetes Euroopa Parlamendiga, mida tuleb väljendada Euroopa Parlamendi kodukorra artiklite 7 ja 9 õige tõlgenduse teel, mis tähendab, et Euroopa Parlamendi liikmetele kehtib immuniteedi kaitse Euroopa tasandil, mis on võrdne ega diskrimineeri kodakondsuse alusel ning veelgi vähem menetluslike õiguste alusel, mis kohustab Euroopa Parlamenti menetlema immuniteedi kaitse taotlust koos kõigi tagatistega, mida need õigused kaitsevad.
                           
                        
            
                  2.
               
               
                  Teine väide, et on rikutud Euroopa Kohtu 19. detsembri 2019. aasta kohtuotsust (C-502/19, Junqueras i Vies) ning õigust immuniteedi kaitsele vastavalt harta artiklile 39, Euroopa Liidu privileegide ja immuniteetide protokolli artiklile 9 ning parlamendi kodukorra artiklitele 7 ja 9.
                  
                              —
                           
                           
                              Sellega seoses väidetakse, et Euroopa Kohus tunnistas viidatud kohtuotsuses, et hagejal on Euroopa Parlamendi liikme staatus, ning tuvastas, et Euroopa Parlamendilt oleks tulnud taotleda immuniteedi äravõtmist. Ka Euroopa Parlament ise tunnistas hageja Euroopa Parlamendi liikme staatust, mistõttu on siinses asjas rikutud kohtuotsust ja O. Junquerase kui Euroopa Parlamendi saadiku nendest artiklitest tulenevaid õigusi, kuna keelduti menetlemast immuniteedi kaitse taotlust.
                           
                        
            
                  3.
               
               
                  Kolmas väide, et on rikutud parlamendi kodukorra artikleid 7 ja 9, sest parlamendi presidendil puudub pädevus otsustada, kas immuniteedi kaitse taotlus on vastuvõetav või mitte, ja kuna ei järgitud nendes sätestatud menetlust.
                  
                              —
                           
                           
                              Sellega seoses viidatakse, et parlamendi presidendil puudub pädevus otsustada, et immuniteedi kaitse taotlus on vastuvõetamatu, ja on rikutud Euroopa Parlamendi kodukorra artikleid 7 ja 9, sest ei järgitud neis sätestatud menetlust.
                           
                        
            
                  4.
               
               
                  Neljas väide, et on rikutud harta artiklit 39, Euroopa Liidu privileegide ja immuniteetide protokolli artiklit 9 tervikuna ning Euroopa Parlamendi kodukorra artikleid 7 ja 9.
                  
                              —
                           
                           
                              Sellega seoses väidetakse, et kuna ei kaitstud O. Junquerase immuniteeti ega nõutud, et Euroopa Parlamendis menetletaks immuniteedi kaitse taotlust, siis on rikutud kogu kaitset immuniteedile, mis antakse Euroopa Liidu privileegide ja immuniteetide protokolli artiklis 9.